TUFSSIมองหรูทั้งปี
&nbsp;
18 ส.ค. 2554

‘ไทยยูเนียน’ห่วงเงินบาทสวิง
รับเหมาหวั่นลูกค้าหยุดสร้าง
โพสต์ทูเดย์ — ค้าขายเมืองนอกสบาย TUF อวดกำไรโต 27% มั่นใจทั้งปีเข้าเป้าห่วงเงินบาทไม่เสถียร SSI หวังขาย 5 หมื่นล้าน KCE สร้างสถิติใหม่ ซินเท็คตุนเหล็กถูก
นายธีรพงศ์ จันศิริ ประธานกรรมการบริหาร บริษัท ไทยยูเนียน โฟรเซ่น โปรดักส์ (TUF) ผู้ผลิตและส่งออกอาหารทะเลแช่แข็งและบรรจุกระป๋องรายใหญ่ของไทย เปิดเผยว่า ในไตรมาสแรกปีนี้มีกำไรสุทธิ 831.22 ล้านบาท เท่ากับ 0.94 บาทต่อหุ้น เพิ่มขึ้น 27% จากช่วงเดียวกันปีก่อน ที่มีกำไรสุทธิ 653 ล้านบาท
ทั้งนี้ บริษัทมีรายได้จากการขายในรูปเงินเหรียญสหรัฐใกล้เคียงกัน 498 ล้านเหรียญสหรัฐ แต่ในรูปเงินบาทลดลง 8% มาอยู่ที่ 16,329 ล้านบาท หลังเงินบาทแข็งค่าขึ้นถึง 7.6% ทำให้รายได้รวมลดลง 6% เป็น 16,740 ล้านบาท 
“เราทำกำไรได้ดีกว่าที่คาดหมาย และเชื่อว่าทั้งปีจะเป็นไปตามเป้าหมายหลังทำกำไรขั้นต้นมากขึ้น และบริษัทย่อยในต่างประเทศก็ดีขึ้น” นายธีรพงศ์ กล่าว
อย่างไรก็ตาม บริษัทยังคงติดตามปัจจัยเสี่ยงต่างๆ อย่างใกล้ชิด ไม่ว่าจะเป็นเศรษฐกิจโลก และโดยเฉพาะค่าเงินบาท เพราะมั่นใจว่า 3 เดือนแรกเราสามารถทำกำไรได้ดีกว่านี้อย่างแน่นอน ถ้าค่าเงินบาทมีเสถียรภาพมากกว่านี้ และไม่แข็งค่าเร็วเกินไป
ด้านบริษัท สหวิริยาสตีลอินดัสตรี (SSI) เปิดเผยว่า ในช่วง 3 เดือนแรกปีนี้มีกำไรสุทธิ 1,444.95 ล้านบาท หรือหุ้นละ 0.11 บาท พลิกจากขาดทุนสุทธิ 1,875.04 ล้านบาท
นายวิน วิริยประไพกิจ กรรมการผู้จัดการใหญ่ SSI กล่าวว่า ในปีนี้บริษัทตั้งเป้ายอดขายจำนวน 5 หมื่นล้านบาท ผลิตเหล็กแผ่นรีดร้อนและส่งมอบให้กับลูกค้า 2.7 ล้านตัน ซึ่งไตรมาสแรกผลิตได้ทั้งสิ้น 689,831 ตัน สร้างสถิติสูงสุดรายไตรมาส
สำหรับราคาเหล็กมีแนวโน้มปรับตัวสูงขึ้นเนื่องจากการลดกำลังการผลิตของผู้ผลิตเหล็กทั่วโลก และราคาสินแร่เหล็กและถ่านโค้กที่ปรับตัวสูงขึ้น 
นายพิธาน องค์โฆษิต รองกรรมการผู้จัดการ บริษัท เคซีอี อีเลคโทรนิคส์ (KCE) กล่าวว่า ในปีนี้บริษัทตั้งเป้ายอดขายไว้ที่ 240 ล้านเหรียญสหรัฐ และมีอัตรากำไรขั้นต้นไม่ต่ำกว่า 24.7% และอัตรากำไรสุทธิระดับ 9.4% โดยไตรมาสแรกทำได้สูงขึ้นจากไตรมาส 4 ปีที่ผ่านมา ที่มียอดขาย 1,729 ล้านบาท 
นายสมชาย ศิริเลิศพานิช กรรมการผู้จัดการ บริษัท ซินเท็ค คอนสตรัคชั่น (SYNTEC) กล่าวว่า ผลจากปัญหาความขัดแย้งทางการเมืองขณะนี้ยังไม่ได้ส่งผลกระทบต่อการทำธุรกิจของบริษัท และผลงานไตรมาสแรกก็เป็นไปตามเป้าหมายที่วางไว้ 
ทั้งนี้ ไตรมาส 2 คงต้องรอดูว่าผู้ว่าจ้างของบริษัทจะชะลอการลงทุนหรือไม่ แต่ขณะนี้ทั้งบริษัทศุภาลัย และบริษัท แลนด์แอนด์เฮ้าส์ ยังคงไม่มีการเปลี่ยนแปลง
“ปีนี้เราตั้งเป้ารายได้เพิ่มขึ้นประมาณ 510% อัตรากำไรขั้นต้นจะดีขึ้นมาอยู่ที่ 15% จากปีก่อนอยู่ที่ 11% เพราะบริษัทมุ่งรับงานภาคเอกชนที่มีกำไรดีกว่างานภาครัฐ รวมถึงการบริหารต้นทุนโดยได้ซื้อเหล็กล่วงหน้าไว้ 1 หมื่นตัน ที่ราคาเฉลี่ย 18 บาทต่อกิโลกรัม ขณะนี้ขึ้นมาอยู่ที่ 2122 บาท
ด้านตลาดหุ้นไทยเมื่อวันที่ 29 เม.ย. บวกสวนตลาดหุ้นเอเชียส่วนใหญ่ แม้ว่านักลงทุนต่างชาติยังขายหนักอีก 1,622 ล้านบาท ติดต่อเป็นวันที่ 3 แต่ดัชนีปิดที่ 753.20 จุด เพิ่มขึ้น 3.71 จุด